La Denominació d'Origen Protegida (DOP) Les Garrigues ha donat llum verda a ampliar la seva extensió territorial cap a municipis que no en formen part de les Garrigues, l'Urgell i el Segrià, i també preveu incorporar-ne algun del Pla d'Urgell i la Segarra, tots ells limítrofs amb l'actual àrea geogràfica, segons ha pogut saber l'ACN. En concret, la proposta, aprovada per una majoria àmplia de les cooperatives i molins que integren la DOP, vol sumar disset nous termes municipals d'aquestes cinc comarques. El nou projecte d'ampliació és menys ambiciós que el plantejat ara fa quatre anys per la DOP, que preveia doblar la superfície actual. Per poder tirar endavant, la proposta haurà rebre ara el vistiplau del Departament d'Agricultura i, posteriorment, els del Ministeri i de la Unió Europea.  La proposta d'ampliació, que compta amb el suport d'un 80% de cooperatives i molins, suposaria ampliar l'actual àrea geogràfica de la DOP Les Garrigues amb disset nous municipis limítrofs, que sumen unes 30.000 hectàrees de cultius agraris, dels quals unes 800 són d'olivera, segons ha explicat el president de la DOP Les Garrigues, Enric Dalmau. La denominació d'origen protegida compta actualment amb una superfície de prop de 30.000 hectàrees d'aquest cultiu repartides entre 48 municipis de la comarca de les Garrigues, del sud del Segrià i l'Urgell. L'objectiu de l'ampliació és incrementar el volum d'oli d'oliva que produeix la denominació d'origen protegida lleidatana i que actualment se situa, de mitjana, en els 4 milions de quilos d'oli anuals, sempre "garantint la qualitat del producte". Amb la incorporació dels disset nous termes municipals, la DOP confia poder assolir en un futur entre els sis i set milions. Cal tenir en compte que bona part dels termes d'aquestes poblacions que preveu sumar la denominació d'origen compten amb zones regades pel Segarra-Garrigues, segons ha remarcat Dalmau. La proposta arriba després de l'estudi que ha dut a terme el Consell Regulador de la DOP Les Garrigues en què s'han analitzat diferents aspectes del territori cap al qual es vol ampliar com ara el sòl, les plantacions o la qualitat de l'oli que s'hi produeix, entre altres, segons ha explicat el president de la denominació d'origen. La DOP Les Garrigues presentarà el projecte d'ampliació al Departament d'Agricultura que l'haurà d'avalar i traslladar-lo al Ministeri d'Agricultura, qui al seu torn, l'haurà d'elevar a la Unió Europea per tal que pugui obtenir l'aprovació definitiva, tràmits que podrien entre un any i mig i dos anys, segons ha assenyalat Enric Dalmau.  La nova proposta d'ampliació de la DOP Les Garrigues és menys ambiciosa que la platejada el 2015, la qual preveia doblar l'actual superfície abastant 106 municipis de les Garrigues, l'Urgell, el Segrià, el Pla d'Urgell, la Segarra i també de la Noguera, 58 més que els actuals. El projecte finalment es va retirar davant la controvèrsia i les discrepàncies que va generar al territori.

Summary: La DOP Les Garrigues planteja incorporar disset nous municipis a la seva àrea geogràfica


El Govern té previst acordar en els propers dies una indemnització per als familiars d'Abel Martínez, el professor de Lleida mort a mans d'un alumne a l'Institut Joan Fuster de Barcelona, fa dos anys. Així ho han confirmat a l'ACN fonts del Departament d'Ensenyament que no han precisat la xifra que s'oferirà als familiars, que fa més d'un any que reclamen una indemnització d'un milió d'euros per als pares i el germà de la víctima i recentment han decidit denunciar el cas al Tribunal Superior de Justícia de Catalunya (TSJC). La Comissió Jurídica Assessora de la Generalitat va publicar al març un informen on s'indicava que no s'apreciava cap negligència de l'institut en l'assassinat del professor per al qual cosa només es van tipificar els fets d'accident laboral. L'advocat de la família, José Antonio Calles, ha assegurat que encara no ha rebut cap resolució ni notificació del consorci d'ensenyament en relació a aquesta possible indemnització. Abel Martínez va morir apunyalat per un alumne de 13 anys que el 20 d'abril de 2015 es va presentar al centre amb una ballesta i un matxet. El Govern farà públic en els propers dies la xifra de la indemnització que oferirà als familiars d'Abel Martínez, que des de fa més d'un any reclamen un milió d'euros a Ensenyament per la mort del seu fill i germà (450.000 per a cadascun dels pares i 100.000 per al germà).  Al·leguen un mal funcionament del servei públic educatiu i la manca de mesures de control, atès que els fets van tenir lloc en horari lectiu. El finat convivia amb els pares, que depenien econòmicament del fill, en trobar-se el pare jubilat i amb un grau de discapacitat reconegut del 44%, i la mare, dedicada al treball domèstic, sense feina ni pensió pública. Pel que fa al germà, que no convivia amb el germà s'addueix que des del fets està diagnosticat d'una malaltia psiquiàtrica.   La vigília del dia en que es compleixen dos anys dels fets, el Departament d'Ensenyament va anunciar també que preveu aprovar al maig un protocol de prevenció i actuació en casos de violència a treballadors de centres de la Generalitat. El protocol incorporarà accions preventives i actuacions en cas d'agressió i establirà els circuits per donar-hi la resposta adequada. El document s'està consensuant amb un equip de treball format per Ensenyament i representants de sindicats i, quan s'aprovi a la comissió paritària, se'n presentaran els detalls.

Summary: El Govern acordarà en els propers dies una indemnització per als familiars del professor mort a Barcelona


En Margalef és el fill bastard del rei Carnestoltes. L'astut Xapot el Bruixot intenta enredar-lo per tallar-li el penis, i així poder menjar botifarra i assaborir un beuratge "màgic" per sopar durant el Dijous Llarder. Amb aquest argument lúdico-festiu-sexual, centenars de joves han donat el tret de sortida a tres dies de celebracions amb motiu del Carnaval de Terra Endins, que tindrà lloc a Torelló aquest dissabte, i on es preveu una assistència de 60.000 persones. Confeti, música i joves disfressats amb ganes de passar-ho bé han marcat una vetllada que ha omplert una plaça Vella de Torelló que s'ha fet petita, després d'una cercavila pel casc antic, i on un ritual fàl·lic ha encès l'espurna de la disbauxa entre els assistents. Cobla, grallers, gegants, capgrossos, diables i cant coral s'han barrejat aquest dijous a la nit a la plaça Vella de Torelló per fer gaudir a tothom. Tots els personatges que participen al 'Pullassu' han iniciat la cercavila pel casc antic després d'escoltar amb atenció el pregó del Rei Carnestoltes. Un cop acabat el recorregut, s'ha donat inici a un famós ritual que fa vint anys que se celebra. En Xapot el Bruixot ha començat a enredar el fill bastard del rei Carnestoltes, en Margalef, per tallar-li el penis i poder menjar botifarra per sopar, amb motiu del Dijous Llarder, i beure apòzema màgica, un beuratge propi de la festa amb ingredients secrets.  Els personatges, seguits per tot el públic ballant al mateix temps, han començat a fer la dans de l'aparellament, el de la Guita Tita, el ball del Xirri i el del Cavaller del Gran Pullassu. Per la seva banda, la coral Lloriana Jove i la cobla La Tarasca han posat la nota musical a tot aquest guirigall. Els joves de Torelló s'han anat alternant per dur a pes de braços els dos gegants, en Margalef i la Fortiana la Marrana, per la rua i després als balls dins el recinte sagrat. Durant la festa, destaca el paper dels quatre capgrossos. Quatre elements que un cop barrejats, amaneixen la festa amb el beuratge "màgic" i vinculen Torelló amb els carnavals més importants del país. El capgròs groc representa el pixum de burra de Solsona; el vermell, la sang d'un verge de Sitges; el verd, les cagarrines d'un empatx de caramels de Vilanova, i el blanc, el semen de la Guita Tita de Torelló. Senyoretes i Homenots Des de fa més 30 anys el divendres abans de Carnaval pels carrers de Torelló es poden trobar dones que només ho són per un dia, i des de fa nou anys, també s'hi poden trobar homenots. D'aquesta manera, cada any s'hi donen cita homes amb pits i faldilla i dones amb bigoti i patilles que busquen passar-s'ho bé durant el que es considera com l'avantsala de l'esperat Carnaval de Terra Endins. La diversió s'inicia amb una rua que culmina amb una passarel·la a la plaça Nova, on senyoretes i homenots desfilaran per lluir els seus vestits davant dels ulls de centenars de persones. Enguany, com a novetat, i per primera vegada, el Rei Carnestoltes farà el pregó de les Senyoretes. La rua del Carnaval de Terra Endins El Carnaval de Terra Endins arribarà al seu punt àlgid aquest dissabte a partir de les 7 de la tarda i s'allargarà fins ben entrada la nit. El recorregut començarà a la plaça de la Sardana i s'acabarà a la plaça Joanot Martorell. Les carrosses, normalment dignes dels artistes més detallistes, s'acompanyen sempre dels balls de les colles que esdevenen l'ànima de la festa. Un dels trets diferencials del Carnaval de Terra Endins és el fet que no hi ha tanques entre el públic i les carrosses, cosa que convida i incrementa la participació a la festa. Enguany hi haurà una vintena de carrosses acompanyades per uns 3.000 carrossaires. Les carrosses, de temàtiques molt variades, les elaboren al llarg de l'any les mateixes colles que participen al carnaval.

Summary: La festa lúdico-sexual del 'Pullassu' encén l'espurna de la disbauxa del Carnaval de Terra Endins de Torelló


Acusa l’executiu d'aplicar un ‘155’ i diu que cal “descentralització” davant d’una actuació “ineficient i ineficaç”  ACN Madrid .-La portaveu de JxCat, Laura Borràs, ha defensat el ‘seu no’ a la nova pròrroga de l’estat d’alarma per la gestió “ineficient i ineficaç” del govern espanyol, a qui ha acusat d’haver aplicat un ‘155’ encobert sense “estratègia”. Durant la seva intervenció al ple, Borràs ha afirmat que Espanya té “el govern més progressista de la seva història” que “està fent la gestió més reaccionària de tot Europa”. “Van aprovar el decret malament i tard i ara faran la desescalada aviat i pitjor”, ha afirmat. Borràs ha defensat, en canvi, la gestió del Govern i ha afirmat que a Catalunya es van prendre decisions abans que ho fes l’executiu estatal. En aquest sentit, ha dit que cal “descentralització”  i “empoderament”, “no mordasses ni aplaudiments”.  Borràs ha afirmat també que aquest govern li sobre uniformes i ha demanar a Sánchez que “no tornin a equivocar-se”. “Ara diuen que el desconfinament serà asimètric. Doncs li demanem que faci un pas més i permeti que cada territori gestioni el procés. Tenen pla?”, ha etzibat a Sánchez. En aquest sentit, ha acusat l’executiu de ser “negligent” també en les mesures per a les empreses i els treballadors perquè hi ha “empreses abocades a tancar” i els ERTO van amb “retards”.  “Havent-nos aplicat el 155 li vam donar suport amb sí crítics a decrets però el de la pròrroga no pot ser una altra abstenció”, ha afirmat. “Hi ha un altre estat l’alarma possible: amb descentralització, competències i un pla elaborat per experts”, ha afegit.

Summary: Borràs defensa el ‘no’ de JxCat a la pròrroga: “El govern més progressista està fent la gestió més reaccionària”


Els principals premis de la rifa de Nadal han deixat gairebé 25 MEUR a Catalunya, pessigant en totes les categories. 35 dècims de la grossa s'han repartit arreu del territori, arribant als 14 milions. 15 dècims del 3347 s'han venut a Barcelona i quatre més a Sabadell. A més, 4.375.000 euros del segon premi (21015) han caigut a Castellbisbal (una sèrie) i a Cubelles. En aquest últim cas, un club de dansa ha repartit 3.125.000 euros en participacions comprades a Almansa. El tercer premi, el 4211, ha repartit 1.800.000 euros, amb una sèrie a Gavà i catorze dècims a Barcelona, entre d'altres. D'un dels quarts premi s'han perdut 3 MEUR en 15 sèries que no es van vendre a Ripollet. Sí que es van col·locar dècims a diversos municipis. Els cinquens premis han sumat gairebé cinc milions.

Summary: Els principals premis de la rifa de Nadal deixen gairebé 25 MEUR a Catalunya, amb 35 dècims de la grossa


Els Mossos d'Esquadra han obert una investigació per la mort d'un home electrocutat a Martorell. Segons la policia, la víctima estava manipulant uns cables elèctrics al balcó de casa seva i es va electrocutar. L'incident va tenir lloc cap a les 11 de la nit. Les primeres investigacions per esclarir les causes de la mort apunten a un accident.

Summary: Els Mossos investiguen la mort d'un home electrocutat a Martorell


Primera admissió a tràmit d'una acció judicial col·lectiva contra les targetes 'revolving'. El jutjat mercantil número 4 de València ha admès una acció de cessació contra les targetes Visa Classic, Go i Gold de Caixabank. L'objectiu de la iniciativa, impulsada per ASUFIN i el Col·lectiu Ronda, és eliminar les clàusules abusives que hi ha en els contractes, tant per l'interès desproporcionat, que supera el 20%, com per la "falta de transparència en el procés de comercialització". ASUFIN considera que les targetes són una "autèntica trampa de deute per al consumidor" perquè l'amortització combina "el pagament de quotes mensuals molt reduïdes, un termini molt indefinit i la recapitalització d'interessos".  Segons ha explicat el Col·lectiu Ronda en un comunicat, a banda d'aquesta demanda també se n'han presentant altres contra les principals comercialitzadores d'aquest tipus de targetes: Carrefour, Bankinter, Consumer i Wizink. En aquests casos, les demandes estan pendents d'admissió.  L'associació ASUFIN destaca que en la col·locació de targetes 'revolving', "no s'explica detalladament" com funcionen ni s'inclou un quadre d'amortització amb escenaris de pagaments a futur o simulacions que permetin entendre al consumidor què li costarà, al final, tot el préstec.  Segons els càlculs el Banc d'Espanya, les 'revolving' mouen cada any 14.000 milions d'euros. "Molts afectats per la situació econòmica actual es poden veure temptats per aquestes targetes, fàcils d'obtenir però que generen un espiral de deute perillosa i de la qual és molt difícil sortir", ha dit la presidenta d'ASUFIN, Patricia Suárez.  De fet, en una sentència recent, el Tribunal Suprem ja va dictaminar en contra de l'interès usurer aplicat per Wizink en una de les seves targetes, i que arribava al 27,2%.  Segons l'advocat del Col·lectiu Ronda, Oscar Serrano, les 'revolving' s'envolten sovint de "manca de transparència" i poca informació. "Molta gent creu, per desgràcia, que amb el pagament de les seves quotes està reduint el deute i pagant el préstec contractat quan, en realitat, i tot i mantenir-se sempre al corrent de pagament, el seu deute no deixa d'augmentar mes rere mes", ha recordat.

Summary: Admesa a tràmit la primera acció judicial col·lectiva contra les targetes 'revolving'


L'Associació de Foment de la Caixa de la Solidaritat té previst pagar aquest dimecres els 4,1 MEUR que reclama el Tribunal de Comptes al Govern de Puigdemont per l'1-O. L'organització ha explicat que en els darrers dies han recaptat de la ciutadania 1,9 MEUR i que juntament amb els 2,1 MEUR que ja s'havien pagat al Tribunal Suprem pel mateix cas han pogut reunir la xifra que els reclamen. L'organització s'ha mostrat satisfeta per poder abonar la fiança i evitar que el Tribunal de Comptes hagi iniciat l'embargament de béns i sous a una trentena d'alts càrrecs i exconsellers de Puigdemont. Ara, la Caixa de la Solidaritat espera que les fiances entregades al jutjat número 13 de Barcelona també es puguin recuperar. De fet, esperen que un cop abonat l'import al Tribunal de Comptes puguin reclamar la devolució de la fiança al jutjat 13 per destinar-lo a altres iniciatives de la Caixa de la Solidaritat.

Summary: La Caixa de Solidaritat pagarà avui els 4,1 MEUR que reclama el Tribunal de Comptes al Govern de Puigdemont


L'Audiència de Girona ha jutjat aquest dimecres un veí de Salt (Gironès) acusat d'abusar sexualment de la fillastra quan tan sols era una nena de 8 anys i fer-li veure vídeos pornogràfics. Els fets haurien passat el 2014, tot i que no s'ha pogut precisar exactament en quines dates. Els suposats abusos s'haurien donat al domicili quan el padrastre i la menor es quedaven sols. El processat, que ho ha negat tot, s'enfronta a una  pena de 5 anys de presó. Per la seva banda, la menor, que ha tingut dificultats per respondre les preguntes que se li feien, ha confirmat haver vist vídeos de caràcter sexual amb l'acusat i que aquest es dutxava amb ella, que l'obligava a tocar-lo i que ella no ho volia . Durant el judici, la mare de la nena ha declarat que no se la creu. Sosté que la seva filla vol perjudicar l'acusat i forçar-la a trencar la relació, perquè desitja que torni amb el seu pare biològic (que la nena no ha conegut mai). Al final del judici, la defensa ha demanat l'absolució perquè considera que els fets no han quedat provats. El cas ha quedat vist per sentència.

Summary: Jutgen un veí de Salt acusat d'abusar sexualment de la fillastra i fer-li veure vídeos pornogràfics


Rull anuncia que Foment licitarà el projecte “immediatament” i que el cost final de l’obra serà de 104 milions d’euros ACN BARCELONA.-Els accessos ferroviaris definitius al Port de Barcelona estaran operatius l’any 2018, segons ha anunciat aquest dimecres al matí el conseller de Territori i Sostenibilitat, Josep Rull, que també ha avançat que el Ministeri de Foment licitarà del projecte de manera “immediata”. Finalment, el cost de l’obra ascendirà als 104 milions d’euros, que es finançaran al 50% entre el Port de Barcelona i el Ministeri de Foment. L’acord entre el Govern i l’Estat sobre la cessió de les vies dels Ferrocarrils de la Generalitat de Catalunya, per on discorreran part dels futurs accessos ferroviaris al Port, ha permès desbloquejar el projecte. El conseller Rull ha fet aquest anunci després d’inaugurar l'aparcament per a vehicles pesants dels transportistes de Cotraport a la Zona Franca. En declaracions als mitjans de comunicació, Rull ha destacat que el Port de Barcelona ha aportat recursos per garantir l’execució dels accessos ferroviaris. Durant l’abril, el Govern cedirà gratuïtament a Foment les vies d’FGC perquè Adif pugui adaptar-la als amples ferroviaris corresponents. D’altra banda, el titular de Territori ha afirmat que a canvi de la cessió de les vies, els combois d’FGC –que actualment utilitzen empreses que operen a la Zona Franca i el Port com SEAT i Iberpotash- podran seguir fent ús de la infraestructura sense pagar un cànon addicional. Rull ha defensat que fer la nova infraestructura d’accessos ferroviaris en ample ibèric, mètric i internacional al Port a través de les vies d’FGC permetrà “abaratir molt” el projecte i escurçar els terminis de l’obra. “Ha costat més del compte i ens ha fet patir, ja que no tenia sentit que la Generalitat cedís aquest espai a Adif per poder construir les vies en tots els amples ferroviaris i que després FGC hagués de pagar per circular per les seves pròpies vies”, ha sentenciat Rull davant de les posicions inicials de Foment sobre la cessió per part de Ferrocarrils. “És una bona notícia. Accelerem la connexió ferroviària amb el Port i ara cal accelerar els terminis dels accessos viaris. Si som capaços de tot això i d’activar per fi el corredor mediterrani, estarem en unes excel·lents condicions per donar competitivitat al país, generar llocs de treball i crear prosperitat, que són els darrers objectius que persegueix el Govern”, ha sentenciat el conseller. “El tren cada vegada ha d’ocupar més espai en el transport, però també volem donar suport al transport per carretera”, ha conclòs. Aparcament per a vehicles pesants Precisament, Rull ha fet aquestes declaracions després d’inaugurar un aparcament vigilat per a vehicles pesants a la Zona Franca, a prop del Port de Barcelona. L’aparcament té capacitat per a 193 vehicles i disposa també d’unes oficines que utilitzaran tant CIMALSA, l’empresa pública de la Generalitat dedicada a gestionar infraestructures i centres per al transport de mercaderies i la logística, com la cooperativa de transportistes Cotraport. CIMALSA ha invertit 800.000 euros en aquest aparcament, que ha llogat a l’associació per a un període de 12 anys.

Summary: Els accessos ferroviaris definitius al Port de Barcelona entraran en funcionament el 2018


"Sortir en llibertat no és el nostre objectiu, sinó que el nostre objectiu és l'absolució de tots els càrrecs i la resolució política del conflicte entre Catalunya i l'Estat". Així s'ha expressat des de la presó el president d'Òmnium Cultural, Jordi Cuixart, després de la denúncia dels presos contra el Tribunal Constitucional, que ha comportat que dos d'ells, Jordi Sànchez i Jordi Turull, hagin iniciat una vaga de fam. Cuixart ha remarcat que la renúncia al dret a l'autodeterminació no és una opció. Òmnium Cultural, per la seva part, secunda la posició dels dirigents a la presó i totes les accions que se'n derivin davant la "paralització sistemàtica dels recursos que han presentat les defenses dels presos al TC".  En un comunicat, l'entitat ha subratllat que el TC ha de ser un "ens imparcial i mai un instrument per obstaculitzar l'exercici dels drets fonamentals". "El contrari és una anomalia que ha d'interpel·lar els demòcrates", ha conclòs.

Summary: Cuixart: "El nostre objectiu és l'absolució de tots els càrrecs i la resolució política del conflicte amb l'Estat"


El conseller de Territori i Sostenibilitat en funcions, Santi Vila, ha instat el govern espanyol a posar sobre la taula una "agenda de reformes" i a afrontar la problemàtica amb Catalunya. "No hi haurà ningú a Espanya amb sentit d'Estat que es mobilitzi i abandoni definitivament la inacció", ha declarat. Amb la vista posada en el 20-D, Vila ha instat els partits a presentar una "diagnosi serena i objectiva" sobre la situació amb Catalunya per superar l'etapa del no-diàleg. El conseller ha anat més enllà i, fins i tot, ha dit que les propostes reformistes no les hauria de votar el Govern sinó que caldria "interpel·lar directament els catalans". En clau interna, ha declarat que Catalunya necessita un "govern previsible" perquè "genera confiança i seguretat".

Summary: Santi Vila insta el govern espanyol a presentar una "agenda de reformes" i a afrontar la problemàtica amb Catalunya


El boletaire rescatat aquesta matinada en un petit barranc prop del torrent d'Orri, en una zona coneguda com la Font de la Vorada, té una hipotèrmia i vàries fractures costals. L'home, de 70 anys i veí de Banyoles, està a l'hospital Trueta de Girona, pendent d'ingressar a la Unitat de Cures Intensives (UCI) i amb pronòstic reservat. L'home ha estat cinc dies desaparegut i dilluns es va arribar a suspendre la recerca. S'ha reprès aquesta nit després que els seus familiars asseguressin haver sentit una veu a la zona on finalment l'han trobat. Va desaparèixer dijous passat, quan va anar a buscar bolets amb un company a Sales de Llierca.

Summary: El boletaire desaparegut durant cinc dies a Sales de Llierca té una hipotèrmia i fractures costals


Els treballadors dels controls de seguretat de l'aeroport del Prat contractats per l'empresa Eulen s'han mostrat escèptics aquest dissabte vers el laude dictat recentment per posar fi al conflicte laboral que ha esclatat aquest estiu. El comitè de vaga ha lamentat en roda de premsa que la resolució "no arregla el problema de fons" i ha senyalat que probablement l'assemblea de treballadors del proper dilluns acordarà noves convocatòries de vaga. Un dels motius que genera recel per part del comitè de vaga és el fet que la resolució no obligui Aena a garantir que es mantinguin les millores laborals de cara a futures adjudicacions del servei. Al mateix temps, els treballadors critiquen que aquest dissabte encara no han entrat en vigor els reforços de personal establerts al laude. D'altra banda, el comitè de vaga preveu que l'assemblea de treballadors acordarà desconvocar la vaga prevista pel 8 de setembre perquè el laude així ho requereix. Dos dies després que l'àrbitre designat pel govern espanyol, Marcos Peña, dictés el resultat del laude per resoldre el conflicte laboral de l'aeroport del Prat, els treballadors han fet les primeres valoracions públiques aquest dissabte. Acompanyats de l'advocat Leopoldo Garcia Quinteiro, que ha titllat el laude de "disbarat jurídic", el comitè de vaga ha lamentat que el dictamen emès per l'àrbitre "només ha servit per tapar el que està succeint a l'aeroport, com si fos una tireta", i ha advertit que l'arrel del conflicte continua sense resoldre's. Així ho ha assegurat l'assessor del comitè de vaga, Juan Carlos Giménez, que ha demanat de nou que la resolució inclogui també la participació i coresponsabilitat d'Aena, com a ens gestor aeroportuari i titular de l'adjudicació de la vigilància dels controls de seguretat. Gimenez ha criticat que Aena "s'ha escapolit" del contingut del laude, ja que el dictamen no recull cap punt on es garanteixi que les millores laborals actuals es mantindran de cara a la propera empresa que concursi per adjudicar aquest servei de vigilància. Tant Giménez com l'advocat han lamentat que, quan el servei surti a una nova licitació pública a mitjans del 2018, només seguiran cobrant les millores salarials –els 200 euros per 12 pagues- aquells treballadors que siguin subrogats, mentre que els empleats que contracti la nova companyia adjudicatària no tindran dret a aquest plus. "Es repetirà la situació que ja s'està patint aquest estiu, perquè els treballadors contractats recentment per Eulen no disposen del plus que tenen els empleats subrogats de l'empresa anterior", ha explicat Leopoldo Garcia Quinteiro. Al mateix temps, Garcia Quinteiro també ha criticat que el laude no la falta de paritat en la distribució dels torns de treball. L'advocat ha recordat que els grups d'empleats que controlen els arcs de seguretat no estan dissenyats de forma equitativa entre homes i dones, de manera que elles acaben assumint  més càrrega de treball perquè són les úniques que poden escorcollar dones. L'advocat ha retret que "el laude no atén o no entén que la qüestió de fons no està relacionada amb les condicions laborals, sinó amb les condicions del lloc de treball". Respecte la distribució de la plantilla, el laude instava la companyia a establir cinc treballadors pel filtre de seguretat en temporada alta, més una bossa de 25 empleats en franges de màxima afluència i hora punta. Segons el comitè de vaga, però, aquest reforç encara no s'ha fet efectiu, malgrat altres mesures com la readmissió de dos treballadors acomiadats sí que s'han aplicat. "Ens estan arribant missatges d'una treballadora que ha entrat a les quatre del matí i fins les dotze del migdia no ha pogut anar al servei", ha assegurat l'assessor del comitè. Acatament del laude sense aturar les reivindicacions Tot i l'escepticisme ja expressat vers el laude, Juan Carlos Giménez ha reconegut que la plantilla té poc marge d'actuació a l'hora de complir el dictamen: "Si ens oposem a un laude que és d'obligat compliment, ens podem ficar en problemes". Amb tot, Giménez ha emplaçat a l'assemblea de treballadors de dilluns al matí per conèixer el posicionament oficial de la plantilla. Serà en aquesta reunió on previsiblement els treballadors desconvocaran la vaga del dia 8 de setembre –perquè el laude obliga a desfer els acomiadaments que havien motivat l'aturada- alhora que acordaran noves mobilitzacions. El comitè reclama la nul•litat del laude als jutjats El recel dels treballadors vers el laude, però, no rau només en el contingut, sinó que el comitè de vaga insisteix que la tramitació del laude en si és "inconstitucional" perquè no es compleixen les condicions per arribar a la sol•licitud d'una resolució forçosa del conflicte laboral. Entre altres motius, el comitè sosté que l'anunci per tramitar el laude es va fer abans que comencés la vaga, critica que s'al•legués impossibilitat d'acord malgrat haver una proposta damunt la taula i assegura que "vulnera" el dret dels treballadors a fer vaga.  Davant aquesta situació, aquest dilluns passat el comitè va impugnar al Tribunal Suprem l'acord del Consell de Ministres on s'activava la maquinària per designar l'àrbitre que elaborés el laude. Segons ha detallat l'advocat, la Sala 3a ha admès la demanda a tràmit i en aquests moments ja ha sol•licitat al govern espanyol tota la documentació que ha de justificar la necessitat del laude. Garcia Quinteiro ha lamentat la "lentitud" de la justícia però no descarta que els magistrats acabin sentenciant que el laude és nul.

Summary: Els treballadors d'Eulen al Prat lamenten que el laude no resol l'arrel del conflicte i auguren noves mobilitzacions


Un jutjat de Cerdanyola del Vallès ha imposat una pena de 8 mesos i una multa de 720 euros a un home, de 38 anys i natural de Barcelona, per difondre piulades ofensives contra les víctimes de Germanwings  i altres de caire racista i xenòfob. L’usuari va escriure sota l’usuari anònim @Carkiskomani “Poca merda veig a Twitter per haver-se estavellat un avió ple de catalans” i la investigació de la Fiscalia va permetre esbrinar que el condemnat va escriure “multitud” de missatges de naturalesa racista i xenòfoba. El judici no s’ha arribat a celebrar després d’un acord de conformitat entre les parts. D’altra banda, es tracta de la primera condemna ferma per una denúncia de la Fiscalia en relació a la difusió de piulades que suposaven una provocació a l’odi, la violència i la discriminació contra ciutadans catalans arran de l’accident de Germanwings el 24 de març del 2015. La Fiscalia demanava inicialment demanava un any i 1.080 euros de multa, però el judici finalment no es va arribar a celebrar després d’un acord de conformitat entre les parts. A banda de la pena de 8 mesos de presó i la multa econòmica, el condemnat haurà d’assistir a un curs de drets humans que tingui per objecte el respecte a la igualtat i la no discriminació de les persones per motius racials, ètnics, religiosos, de discapacitat o orientació sexual entre d’altres. Arran de la denúncia sobre la piulada després de l’accident de Germanwings, la Fiscalia va descobrir altres comentaris ofensius al perfil del condemnat entre el 2014 i les hores posteriors a l’accident aeri, en què van morir 150 persones, de les quals una cinquantena eren catalans o vivien a Catalunya.  Alguns dels missatges -més enllà de la tragèdia de Germanwings- van ser “Mandela? “Un negro que no sale en ‘Callejeros viajeros’ no es negro ni es ná”, “estos mucho querían a Mandela però nadie le dijo que vestia cono Alfredo Landa haciendo de maaricón en la peli esa. Hipódritas”, “Y que no es os olvide echar mierda sobre los catalanes sea cual sea el resultado”, entre molts altres.

Summary: Vuit mesos de presó per a un tuitaire per difondre una piulada ofensiva contra les víctimes de Germanwings


El Tribunal Constitucional (TC) ha admès a tràmit el recurs d'empara de Carles Puigdemont i Toni Comín contra la decisió del Tribunal Suprem de mantenir vacants els seus escons com a eurodiputats. La sala contenciosa-administrativa del Suprem va rebutjar a l'estiu suspendre cautelarment l'acord de la Junta Electoral Central (JEC) que declarava vacants els seus escons perquè no van acatar la Constitució presencialment i el que rebutja la promesa del càrrec a distància, davant notari a Bèlgica. El TC estudiarà el recurs perquè aprecia una "especial transcendència constitucional" perquè l'assumpte pot tenir "conseqüències polítiques generals".

Summary: El TC admet el recurs de Puigdemont i Comín contra la decisió del Suprem de deixar vacant els seus escons a l'Eurocambra


Un agent de la guàrdia civil que va participar en l'escorcoll a la nau de Bigues i Riells on es van trobar uns 10 milions de paperetes ha relatat com va ser la sortida d'aquella zona i ho ha comparat amb el conflicte del País Basc. "No he viscut el conflicte basc, però companys meus veterans m'han dit que el seu inici s'assemblava moltíssim per la cara d'odi de la gent", ha assegurat.  El guàrdia civil ha assegurat que el lletrat de l'administració de justícia "tenia por" i que els manifestants que hi havia a l'exterior de la nau van fer diversos càntics, entre els quals 'Us matarem'. A més, ha explicat que li va quedar "gravada" la cara d'un home gran per "l'odi extrem" que mostrava cap als agents. A preguntes de les defenses, ha admès que cap agent va resultat lesionat.

Summary: Un agent que va estar a Bigues i Riells: "Companys veterans m'han dit que l'inici del conflicte basc s'assemblava molt"


El president del Parlament, Roger Torrent, ha llegit una declaració institucional aquest dijous al migdia a l'auditori de la cambra, per l'inici del judici de l'1-O, previst pel 12 de febrer: "L'Estat jutjarà 12 persones de pau per les seves idees i no per les seves accions (...). Al costat seu hi trobaran el 80% del poble de Catalunya que rebutja la repressió i que no renunciarà a decidir democràticament el seu futur". Torrent ha constatat que els independentistes seuran al banc dels acusats tot i que ha advertit que "demà" ho poden fer altres col·lectius amenaçats, com "les feministes, els antifeixistes, els ecologistes o els sindicalistes". A Torrent l'han acompanyat el president del Govern, Quim Torra, a més de consellers de l'executiu i diputats dels grups parlamentaris de JxCat, ERC, CatECP i la CUP. El president parlamentari ha reiterat que cal una solució "democràtica" al conflicte polític entre Catalunya i l'Estat, i ha remarcat que la "repressió" no acabarà amb la voluntat "immensament majoritària" dels catalans i catalanes d'exercir el dret a l'autodeterminació. Així mateix, Torrent ha afegit que la "persecució penal" dels representants del poble de Catalunya i els líders de les entitats civils ha generat una "crisi democràtica sense precedents" que amenaça els drets i les llibertats de tota la ciutadania, no només els independentistes. Torrent també ha insistit que al llarg del procediment judicial s’han produït "múltiples irregularitats i vulneracions de drets" que no permeten confiar en la celebració d’un "judici just". Finalment, el president del Parlament s'ha compromès a treballar "sense descans" per un país en què els conflictes polítics es resolguin fent política, no mitjançant els tribunals. Minuts abans que comencés l'acte a l'Auditori, el Suprem ha rebutjat donar més temps a les defenses i manté el 12 de febrer com a data d'inici del judici. El president del Govern, Quim Torra, i el vicepresident, Pere Aragonès, assistiran al tret de sortida de la sessió al Suprem. La resta de consellers de l'executiu també ho faran en dies posteriors, a l'espera d'establir un calendari. Mobilitzacions sobiranistes D'altra banda, els partits sobiranistes, sindicats de treballadors i ANC i Òmnium han anunciat una "manifestació massiva" el 16 de febrer a la Gran Via de Barcelona "en defensa de la democràcia" i "contra la judicialització de l'exercici de drets fonamentals". En una roda de premsa al Palau Robert d'aquest dijous, representants del sobiranisme han presentat mobilitzacions unitàries contra la causa general de l'1-O. A banda de la manifestació a Barcelona, també han fet una crida mobilitzar-se a Madrid el 16 de març -han assegurat que n'estan concretant els detalls-, i han donat suport a la vaga general del 21 de febrer convocada per la Intersindical-CSC. En el marc de l'inici del judici, convoquen aturades de 10 minuts a les 12 h davant els centres de treball el 12 de febrer, així com "grans mobilitzacions" descentralitzades a la tarda.

Summary: Torrent: "L'Estat jutjarà 12 persones de pau però al seu costat hi trobaran el 80% del poble que rebutja la repressió"


Un total de deu empreses s'han presentat per poder executar el projecte de reforma integral del pont de l'Estat a Tortosa, elaborat per l'estudi que coordina l'arquitecte olotí Xevi Bayona. L'obra, amb un pressupost d'1,3 MEUR -900.000 euros aportats per la Diputació de Tarragona- i un termini d'execució de deu mesos, podria adjudicar-se durant les pròximes setmanes i estaria acabada a finals d'any. El projecte definitiu preveu l'ampliació de la secció del pont en uns quatre metres, dos per banda, per incorporar dos carrils bici i millorar l'actual pas de vianants. A més, es millora la il·luminació dels arcs del pont i la base amb tecnologia led, amb l'objectiu de potenciar la infraestructura com una de les icones de la ciutat.

Summary: Deu empreses opten a executar la reforma integral del pont de l'Estat a Tortosa


Pimec Lleida manté el seu rebuig als projectes comercials de Torre Salses, però especialment al que planteja Carrefour al costat de l'Ll-11, que la patronal considera "desmesurat per la ciutat" i una "aberració". Pimec mostra la seva preocupació perquè s'acabi traslladant el focus comercial a la perifèria de Lleida i aposta per mantenir-lo dins del nucli urbà. En aquest sentit, l'entitat dona el seu vistiplau al projecte de del Pla de l'Estació. El president de Pimec Comerç Lleida, Manel Llaràs, ha advertit que aquests projectes comercials, juntament amb Gran Gardeny, comportaran que Lleida dobli l'actual superfície d'oferta comercial, que és d'uns 250.000 metres quadrats. D'altra banda, Pimec oferirà assessorament, activitats i formació als comercials de Sucs, Raimat i de la partida de Llívia per tal de dinamitzar l'activitat comercial en aquests nuclis i evitar el tancament d'establiments.

Summary: Pimec Lleida reitera el seu rebuig als projectes comercials de Torre Salses i Carrefour i avala el Pla de l'Estació


El Teatre-Museu Dalí de Figueres ha presentat aquest dilluns el nou espai expositiu on es pot veure 'Galarina', un retrat a l'oli de Gala que el geni va pintar el 1945, tot inspirant-se en 'La Fornarina' de Rafael. Ambdues obres estan protagonitzades per una dona amb el pit al descobert. El mateix geni s'hi va referir com el "primer assaig d'obra mestra". Segons la directora del museu, Montse Aguer, "és un oli que s'escapa de la mística nuclear que Dalí estava treballant en aquell moment i que torna a l'harmonia, serenor i proporció del Renaixement". Fins ara 'Galarina' estava exposada a la Sala del Tresor però s'ha traslladat a la Sala de les Loggies, l'avantsala de l'exposició on s'explora l'admiració que Dalí sentia per Rafael coincidint amb el cinquè aniversari de la mort del mestre del Renaixement (1483-1520).

Summary: El Museu Dalí dedica un nou espai expositiu a 'Galarina', retrat d'una Gala "serena" inspirat en una obra de Rafael


Cs i PP han denunciat haver patit "escraches" d'activistes pel dret a l'habitatge, entre ells membres de la plataforma d'afectats per la hipoteca (PAH), aquest dimecres a la Feria de San Isidro de Madrid. Concretament, un grup d'activistes ha escridassat i envoltat la candidata a l'alcaldia de Madrid de Cs, Begoña Villacís, embarassada de nou mesos, i també han protestat davant del president del PP, Pablo Casado, acompanyat dels candidats dels populars a l'alcaldia i la Comunitat de Madrid, José Luis Martínez-Almeida i Isabel Díaz Ayso. El líder de Cs, Albert Rivera, ha afirmat que l'episodi és "una de les majors vergonyes" que ha viscut en política. "Així són els radicals totalitaris. No respecten ni a una dona embarassada de nou mesos", ha piulat a Twitter. També el president del PP ha criticat els fets en un míting a Càceres i ha avisat que "el radicalisme torna als carrers". Casado ha defensat que el PP des del govern de l'Estat ha fet més per evitar desnonaments que les alcaldies de Manuela Carmena i Ada Colau a Madrid i Barcelona. Els dos partits ho han criticat a través de les xarxes socials i han compartit vídeos en què es veu com persones amb samarretes i pancartes antidesnonaments envolten i escridassen els candidats de Cs i PP.

Summary: Cs i PP denuncien "escraches" d'activistes pel dret a l'habitatge a la Feria de San Isidro de Madrid


L'Audiència de Girona ha jutjat un home acusat de violar i colpejar una dona a Sant Pere Pescador (Baix Empordà). Va passar el gener del 2016 a la casa on viu l'acusat després de conèixer-se en un bar a Figueres. Durant el judici, que s'ha fet a la Secció Tercera, l'home ha assegurat que van tenir relacions consentides i que va ser la víctima qui li va proposar a canvi de diners. També ha dit que ella li va voler robar la cartera i el mòbil. La víctima ha negat que fos consentit i ha afirmat que després d'apallissar-la la va deixar a la carretera. El fiscal demana 15 anys de presó per agressió sexual i coaccions. També sol·licita 1.080 euros de multa per delicte lleu de lesions, demana que l'acusat passi 10 anys en llibertat vigilada i que indemnitzi la víctima amb 30.000 euros.

Summary: Jutgen un acusat que s'enfronta a 15 anys de presó per violar una dona i colpejar-la en una casa a Sant Pere Pescador


El Govern ha aprovat aquest dimarts el Projecte de Llei de Comerç, Serveis i Fires, que actualitza la normativa catalana de comerç. Entre les novetats, destaca l'ampliació dels horaris comercials, que passen a poder obrir 75 hores setmanals, tres més que en la llei anterior. La nova norma deixa a mans del comerciant els períodes de rebaixes, malgrat que continua recomanant fer-les a l'hivern i a l'estiu. Per primer cop, la nova llei també inclou la possibilitat que els comerços dedicats a la venda de productes d’alimentació puguin instal·lar una àrea de degustació de màxim un 33% de la seva superfície, fixa quatre supòsits per declarar un municipi com a turístic a efectes d’horaris comercials i prohibeix oferir i vendre productes o serveis a domicili o per telèfon si no hi ha autorització expressa. Amb el vistiplau de l’executiu es formalitza el darrer tràmit que dóna pas a la tramitació parlamentària de la norma. El Projecte de Llei de comerç s’estructura en 11 títols, inclòs el títol Preliminar, 83 articles, 4 disposicions addicionals, 1 transitòria, 1 disposició derogatòria i 3 disposicions finals. La norma busca resoldre la dispersió normativa actual en matèria de comerç, adaptar el marc jurídic a les noves iniciatives econòmiques i empresarials en l’àmbit de la distribució i prestació de serveis i simplificar la regulació per reduir càrregues administratives. El Projecte de llei compila en un sol text tres dels quatre blocs normatius que conformen la legislació vigent en matèria de comerç, que actualment es troben dispersos en diferents lleis: la regulació general del comerç interior, els horaris comercials, i les activitats firals. La futura llei no inclou la regulació dels equipaments comercials, que es continua recollint en el Decret llei 1/2009 de 22 de desembre, d’ordenació dels equipaments comercials.  La nova norma vol millorar la regulació normativa ja existent en matèria de comerç, mitjançant l’actualització, sistematització i clarificació de conceptes. Així, per exemple, es classifiquen per primera vegada activitats de promoció extintiva d’existències com són les rebaixes, la venda en liquidació, en excedent o 'outlet' i els saldos i en activitats de promoció amb finalitat incentivadora. Un altre exemple és la inclusió de les restriccions de l’activitat comercial i prestació de serveis, on es regula, entre d’altres, la venda a pèrdua. Així mateix, el text inclou determinats serveis que 'de facto' ja es troben  assimilats a l’activitat comercial com és el cas de les bugaderies, tintoreries, perruqueries, locutoris, bars i restaurants, videoclubs, cabines d’estètica, o solàriums, entre d’altres. Principals novetats de la futura llei  En matèria d’horaris comercials, la llei estableix com a norma general l’obertura de 75 hores setmanals, de dilluns a dissabte, tres hores més que en l’anterior llei catalana d’horaris. Com a excepció al règim general, per als municipis de menys de 5.000 habitants, es contempla llibertat d’horaris per als establiments comercials de menys de 150 metres quadrats de superfície, que no pertanyin a grans cadenes de distribució, sigui quina sigui l’activitat comercial.  El nombre de dies festius d’obertura autoritzada es manté en 10, 8 a criteri de la Generalitat, prèvia consulta del Consell Assessor de Comerç, i 2 a criteri dels ajuntaments. Una altra de les novetats de la llei són les àrees de degustació que, per primera vegada, queden regulades per als comerços dedicats a la venda de productes d’alimentació. Així, la llei marca un límit en l’espai dedicat a àrea de degustació  del 33% del total de la superfície comercial de l’establiment, amb la possibilitat que els ajuntaments puguin variar el límit. La idea és oferir a aquests comerços una via complementària d’explotació econòmica, més ajustada a les preferències dels consumidors actuals.  Així mateix, una altra novetat fa referència a la concreció del concepte de municipi turístic. En aquest sentit, es marquen quatre supòsits concrets als que es pot acollir un municipi per ser declarat turístic a efectes d’horaris comercials: que el municipi disposi d’un bé declarat Patrimoni de la Humanitat o immoble d’interès cultural integrat en el patrimoni històric-artístic que generi una afluència anual acreditada de visitants; que aculli algun gran esdeveniment esportiu o cultural d’àmbit nacional o internacional; que disposi d’una àrea comercial que generi una afluència acreditada de visitants de fora de Catalunya; o d’una zona portuària en la que operin creuers turístics amb mínim 400 mil viatgers a l’any acreditats. D’altra banda, passa de 8 a 4 anys la revisió de la declaració de municipi turístic. Liberalització de les rebaixes i prohibició de venda a domicili o per telèfon sense autorització Com a novetat, la llei deixa a mans del comerciant el moment de fer rebaixes, malgrat que continua recomanant realitzar les campanyes de descomptes a l'hivern i l'estiu i manté la regulació sobre les condicions. Així, els productes rebaixats han de ser estocs propis, han d’haver estat posats a la venda amb anterioritat al mateix establiment, no poden ser productes defectuosos o deteriorats (saldos), ni poden haver estat fabricats expressament per vendre en rebaixes. D’altra banda, en relació a la venda o oferiment de productes a domicili, per primera vegada s’introdueix la prohibició d’oferir i vendre productes o serveis mitjançant visites a domicili, trucades o missatges de telèfon si no han estat prèviament sol·licitats o acceptats pels titulars. En aquests casos, cal acreditar documentalment una acceptació prèvia.  Per contra, les bustiades es podran realitzar sempre i quan els particulars no hagin manifestat la seva oposició a rebre’n. Cada tramesa haurà d’informar dels mitjans per oposar-se a seguir-les rebent. També és novetat la creació un cens que permeti conèixer la realitat del comerç i del serveis així com les principals magnituds que els afectin. Segons el conseller d'Empresa i Coneixement, Jordi Baiget, la mesura parteix dels "excessos" en algunes pràctiques de venda comercial, que ha qualificat d'"agressives".  El conseller ha precisat que, quan s'aprovi definitivament la llei, s'adreçaran a les empreses amb pràctiques comercials d'aquest tipus per informar-los sobre la nova legislació. "Si s'acredita que no compleixen la llei, se'ls incoaran expedients sancionadors a través de la Inspecció de Treball", ha avançat.  El Govern recorda que té "competències exclusives" en matèria comercial Preguntat per un possible nou recurs al TC o per un xoc amb la normativa estatal -que limita a 90 les hores setmanals d'obertura comercial-, el conseller ha recordat que les competències en matèria comercial són "exclusives" del Govern, que ha impulsat la norma "pensant en el comerç i en els consumidors". Amb tot, ha assegurat que amb la Llei de comerç es farà la "prova del cotó" davant la voluntat de diàleg manifestada pel govern espanyol. Baiget considera que el model català és "equilibrat" i ha apuntat que "potser hauria de ser el govern espanyol" qui es replantegés la seva normativa, que preveu més hores d'obertura comercial.   6,5 milions d’euros en subvencions al comerç urbà, l’artesania i la moda  El conseller d'Empresa i Coneixement ha presentat també el balanç de les subvencions atorgades al comerç urbà, a l’artesania i la moda durant 2016. En total, s’han destinat prop de 6,5 milions d’euros en incentius, distribuïts en sis diferents programes de subvencions. El programa per a la competitivitat de l’empresa de comerç i serveis a través d’entitats ha rebut 3,67 milions d’euros per a la implementació de 356 projectes arreu de Catalunya; quant al programa per a la implementació d’eines innovació tecnològica al comerç s’han concedit prop de 800.000 euros per a total de 331 projectes. Així mateix, dins el programa d’ajut a la participació en fires, la Generalitat ha atorgat 454.593 euros repartits entre 238 sol·licituds d’arreu del territori. En matèria de suport a l’activitat artesanal, el pla d’incentius inclou el programa per a la comercialització de l’artesania s’han atorgat enguany 326.028 euros, a un total de 129 artesans i empreses artesanes. De la seva banda, el pla d’incentius contempla una línia específica per a la internacionalització de la moda, que promou la participació dels dissenyadors i marques de moda catalanes en 'showrooms' comercials o fires internacionals amb l’objectiu d’afavorir la presència a l’exterior i potenciar la diversificació de mercats. Dins d’aquest programa s’han concedit al llarg de 2016 prop de 210.000 euros a 52 empreses i dissenyadors. Així mateix, el pla d’incentius inclou un programa específic per afavorir la continuïtat dels locals comercials, adreçat a empreses de comerç, serveis, artesania i moda. L’objectiu d’aquesta línia és dinamitzar el comerç mitjançant projectes de recuperació dels locals situats a la trama urbana o al casc històric i afavorir el relleu generacional. Aquesta línia ha rebut, de moment, 413 sol·licituds. A l’espera de concretar les sol·licituds acceptades, la previsió de subvenció que s’atorgarà és aproximadament d’un milió d’euros.

Summary: El Govern aprova la nova Llei de comerç, que liberalitza el període de rebaixes i amplia els horaris comercials


L’Agència de Residus de Catalunya finançarà les obres de la construcció d’una planta de tractament de la fracció resta dels residus i també subvencionarà les  millores en la planta de compostatge de la fracció orgànica al Centre de tractament de residus de l’Espluga de Francolí, a la Conca de Barberà. L’agència invertirà 3,8 milions d’euros, procedents del Fons de gestió del cànon de residus municipals. Entre les actuacions principals s’hi inclouen els moviments de terres i l’adequació del vial d’accés a la nau, de nova construcció. A més, l’edifici disposarà de recepció de residus en moll de descàrrega, una àrea de pretractament per a la selecció automatitzada de la matèria orgànica i d’altres materials valoritzables a través de maquinària electromecànica, i d’una àrea d’expedició del rebuig i espais per a maniobres.  Aquest projecte s’emmarca en el Pla Territorial Sectorial d’infraestructures de gestió de residus municipals de Catalunya.

Summary: L’Agència de Residus de Catalunya invertirà 3,8 milions en millores al CTR de l’Espluga de Francolí


L'actual equip de govern de l'Ajuntament de Sant Fruitós de Bages vol desvincular-se de la investigació pel presumpte pagament de comissions al 3% a l'extinta CDC a canvi de l'adjudicació d'obra pública. En el cas de Sant Fruitós els fets es remunten el desembre del 2009 quan s'hauria aprovat per ple afegir uns 35.000 euros al pressupost de construcció del Nexe-Espai de Cultura. A través d'un comunicat ha recordat, d'una banda, que en aquell moment governava CiU. També que l'actual govern municipal va rescindir de forma amistosa el contracte amb l'empresa de serveis de neteja Urbaser, que es troba entre els imputats, per un incompliment reiterat del servei.

Summary: L'Ajuntament de Sant Fruitós es desvincula del 'cas 3%' i recorda que governava CiU


Els Mossos d’Esquadra van detenir dissabte una dona de 34 anys que havia entrat a robar en un domicili de Reus. Cap a les 10:50 hores, els mossos van rebre l’avís d’un home molt espantat que els alertava que s’acabava de trobar les golfes de casa seva completament regirades. Immediatament, una patrulla va desplaçar-se fins al carrer Baix del Carme de Reus on van localitzar el propietari i van acompanyar-lo a les golfes. Una vegada allà, els mossos van escoltar sorolls que provenien de la part del balcó i, en comprovar si hi havia algú, van observar una dona amb la clara intenció de fugir amb mig cos a l’interior de l’habitació i l’altre mig atrapat entre el terra i una persiana que donava al terrat. Acte seguit, els agents van atrapar la dona i van observar que la persiana que donava al balcó estava trencada i forçada.  Per tot això, van detenir-la com a presumpta autora d’un delicte de robatori amb força a l'interior de domicili. La detinguda va passar aquest dilluns a disposició del jutjat de guàrdia de Reus i el jutge va decretar la seva llibertat amb càrrecs.

Summary: Roba en una casa de Reus, intenta fugir pel balcó i la detenen en quedar atrapada en una persiana


El Consell Català de la Producció Agrària Ecològica (CCPAE) ha presentat aquest divendres els resultats del 2017, que confirmen la tendència a l'alça de la producció agrària ecològica. Enguany s'ha produït un increment del 16,8% de la superfície, assolint les 200.749 hectàrees, més del doble de les que hi havia fa 5 anys. També han augmentat els operadors ecològics inscrits en 3.543, un 9,4% més que l'any anterior. El secretari general d'Agricultura, Ramaderia, Pesca i Alimentació, David Mascort, ha dit que durant aquest any hi ha hagut un "augment considerable" de tots els indicadors. Un dels altres indicadors a destacar és la facturació i el destí de les vendes. Durant l'any 2016, l'informe presenta un increment en el 20,6% de les facturacions de productes agraris ecològics, amb un volum de mercat total de 438 milions d'euros. El president del Consell Català de la Producció Agrària Ecològica (CCPAE), Daniel Valls, ha explicat que quasi la meitat dels operadors catalans venen la seva producció a Catalunya, i que això significa que "hi ha un consum que cada vegada creix més i una demanda que cada cop vol comprar més productes ecològics". Tot i això, ha considerat que encara falta "més consciència pròpia de consumir productes propis".  Quant a la superfície agrícola, des del Consell destaquen que Lleida continua sent la província amb més superfície, exactament 103.940 hectàrees, seguida de Girona, Barcelona i finalment Tarragona. Lleida també ha estat la que més ha crescut en el darrer any, en un 19,88%. Enguany, dues terceres parts de la superfície ecològica són prats, pastures i farratges i boscos dedicats a l'alimentació i la pastura del bestiar de producció ecològica, que han crescut un 18,9%. De la superfície agrícola destinada als cultius ecològics, gairebé el 40% es dedica a la vinya,  seguit de l'olivera. Els cultius ecològics de vinya representen el 25% d'aquest tipus de conreu a Catalunya. Destaca el creixement de cultiu de cereals i lleguminoses de gra (+20,2%), de fruita seca (+11%) i de fruiters (+10,4%),. En ramaderia, Catalunya és la segona comunitat amb més explotacions ramaderes ecològiques, per darrere d'Andalusia. El nombre d'explotacions continua creixent i enguany ha arribat a les 913; 43 més respecte l'any anterior.  El nombre d’explotacions de vaquí de carn va créixer un 11,5% i continua sent el sector ramader més implantat, ja que més de la meitat de les explotacions ramaderes ecològiques són d’aquest sector. Cal destacar els augments d’explotacions d’altres sectors com l’equí (+20,8%), les explotacions de cabrum de carn (+6,2%) o l’oví de carn (+5,6%). Les explotacions d’avicultura d’ous també van créixer un 5,6% i el 31,6% de les gallines ponedores ecològiques de l’Estat se situen a Catalunya. Des del CCPAE, consideren que "Catalunya lidera la transformació de productes ecològics", i concentra el 25,7% dels operadors ecològics dedicats al sector secundari. En el sector terciari també la consideren líder, ja que el 25,3% dels comercialitzadors i el 36,1% dels importadors ecològics de l'Estat són a Catalunya.

Summary: La superfície de producció ecològica a Catalunya supera en més del doble la de fa 5 anys


El Parc d'Atraccions Tibidabo ha iniciat aquest dijous al matí les obres de millora i remodelació del funicular amb la retirada dels quatre vagons de les vies, en una operació que durarà dos dies. Per aixecar els vagons, de 12 tones cadascun, s'ha habilitat una gran grua de 200 tones. Les obres de millora, que es faran en diferents fases, s'allargaran fins a l'octubre del 2020, que és la data prevista perquè es posi en funcionament el nou funicular, anomenat Cuca de Llum. Al llarg d'aquest any es faran canvis a les vies i a les catenàries per adaptar-les als nous vehicles i es millorarà la seva operativa i les condicions de seguretat. Fins al final de les obres s'ha habilitat un autobús que ofereix un servei diari des de la plaça Kennedy. En virtut del conveni signat entre la Fundació TMB i el Parc d'Atraccions Tibidado un dels vagons del funicular actual passarà a formar part de la col·lecció del futur Museu del Transport. Els altres vehicles es desballestaran seguint la legislació vigent en matèria de medi ambient. Més de 100 anys d'història del primer funicular de l'Estat El funicular del Tibidabo es va inaugurar l'octubre del 1901 i es va convertir en la primera gran atracció del Parc. Era el primer funicular de tot l'Estat Espanyol i amb els anys es va convertir en tota una icona no només del Tibidabo sinó també de la ciutat de Barcelona. En aquests més de 100 anys ha sofert diverses modificacions i rehabilitacions. Una de les més destacades va ser el 1958 en què les carrosseries de fusta es van substituir per les carrosseries metàl·liques que coneixem actualment. El trajecte del funicular és de 1.130 metres. En els últims 25 anys, període des del qual es tenen dades registrades, ha transportat més de 7 milions de visitants i ha recorregut més de 21.500 quilòmetres, l'equivalent a pujar 2.440 vegades l'Everest, segons indiquen els responsables de la infraestructura.

Summary: El Tibidabo comença a retirar els vagons del funicular i inicia les obres de remodelació


La Fiscalia facilitarà informació al Departament d'Ensenyament sobre els processos judicials que tenen relació amb abusos a menors per part de personal dels centres educatius, ja siguin docents o personal administratiu, i que actualment no surten de les instàncies judicials fins que no hi ha sentència, segons ha assegurat la consellera d’Ensenyament, Meritxell Ruiz, en una entrevista a l’ACN. Aquesta mesura permetrà conèixer al Departament els suposats casos abans que hi hagi una sentència i, prendre així les mesures oportunes en l'àmbit escolar. Ruiz també ha explicat que el ministeri públic ha respost la seva petició i ha accedit a sol·licitar judicialment mesures cautelars en els casos d'abús amb ''sospites fonamentades'' per poder apartar els professionals abans que hi hagi sentència. Després que el cas de Maristes sacsegés la comunitat educativa, el Departament d'Ensenyament ha volgut millorar la detecció i prevenció dels possibles casos d'abusos i, en una reunió entre la consellera i el fiscal superior de Catalunya, José María Romero de Tejada, han acordat posar en marxa noves mesures. Ho ha anunciat Meritxell Ruiz, consellera d'Ensenyament, en una entrevista a l'ACN, on ha explicat que la Fiscalia ha accedit a demanar als jutges que potenciïn les mesures cautelars en cas de ''sospites fonamentades'' que permetin apartar del contacte amb menors, més enllà dels centres educatius, les persones denunciades. Fins ara, el Departament podia actuar ''per responsabilitat'' i apartar el presumpte abusador durant 3 mesos i de manera provisional, a l'espera d'una sentència judicial, cosa que provocava situacions d'indefensió.  A més a més, Ensenyament i Fiscal en cap van acordar que el ministeri públic notificarà al Departament els expedients iniciats contra personal dels centres educatius que tenen relació amb abusos a menors i que amb el sistema actual ''només coneixen ells'' perquè no s'han detectat als centres sinó que estan ''directament judicialitzats''. Fins ara, Ensenyament només hi tenia accés quan hi ha una sentència i per tant, d'aquesta manera es podran prendre mesures de manera precoç.  Aquestes dues mesures acompanyen el nou protocol per a la prevenció i la detecció de possibles casos d'abusos sexuals en el marc de l'escola que ha treballat Ensenyament al costat del Departament d'Afers Socials i Famílies. És un protocol que treballa sobretot la prevenció i intenta donar una resposta més coordinada en els possibles casos d'abusos. Així, per exemple, es treballa amb els infants l'educació emocional perquè aprenguin a dir que no i amb els docents perquè puguin detectar-lo. Per a la consellera d'Ensenyament, la prevenció és clau perquè quan s'activa un protocol ''ja has destrossat una vida''.  Detectar possibles radicalitzacions En matèria de protocols, Ensenyament també ha potenciat les actuacions per detectar precoçment possibles radicalitzacions jihadistes però també la pertinença dels adolescents a bandes llatines o sectes. Per fer-ho possible, el Departament treballa amb el cos dels Mossos d'Esquadra per dotar als centres de les eines necessàries per detectar aquests casos. En general, es tracta de dotar-los d'instruments, diu Ruiz, per poder diferenciar ''un possible perill' en aspectes que es troben al seu ''dia a dia'' com pot ser els canvis d'actitud radical o les absències. Des que està en marxa, aquest 2016, el protocol encara no s'ha hagut d'activar.

Summary: Ensenyament anuncia que Fiscalia els notificarà els casos judicialitzats contra professors per abusos a menors


Vilalta aposta per denunciar "la farsa de la causa" i alhora deixar que el Govern "continuï fent la feina que està fent" ACN Barcelona.-La portaveu d'ERC, Marta Vilalta, ha rebutjat aquest dijous, en una entrevista a Rac1, aprofitar el judici als líders independentistes empresonats sota la causa de l'1-O per fer una campanya electoral i celebrar comicis al Parlament. "No creiem que sigui un escenari oportú o plausible. Tot just fa molt poquet que vam poder recuperar les institucions. Creiem que toca continuar la feina que estem fent. El Govern té molta feina", ha sentenciat en ser preguntada per possibles eleccions a la tardor. En aquest sentit, assegura que els republicans estan sent "fidels al mandat de l’1 d’Octubre", però que cal ser "conscients que no s’ha pogut fer efectiva la República".  "L’1 d’Octubre ha marcat un abans i un després del nostre país. Ens dona legitimitat per seguir en la construcció de la República Catalana. Malauradament la resposta repressiva ha fet evident que no hem pogut materialitzar-la", ha dit.  Vilalta ha instat també l'Estat espanyol a "explicar el pla que té per a Catalunya, si és que en té un". "A mi no em consta cap altre pla d’Esquerra Republicana que no sigui la República Catalana. Que expliquin ells el seu", ha comentat. I és que la portaveu assegura que fins ara "l’única resposta de l’Estat ha estat la repressió", i per aquest motiu demana al nou govern espanyol que abordi la situació des de la negociació i el diàleg, i posant fi de la "judicialització de la política".

Summary: ERC rebutja celebrar eleccions al Parlament enmig dels judicis per l'1-O als líders independentistes


La ministra de Política Territorial, Carolina Darias, ha esperat que la destitució de la portaveu del PP al Congrés, Cayetana Álvarez de Toledo, "permeti l'entesa" amb els populars i serveixi "perquè el diàleg sigui fluid". "Crec que és una de les tasques pendents. Necessitem entendre'ns i fins ara per diverses raons no ha estat possible", ha dit aquest dimarts, i ha remarcat que té el "desig" i "l'esperança" que el canvi permeti aquesta entesa pendent. Álvarez de Toledo serà rellevada per la fins ara vicesecretària de Política Social del PP, Cuca Gamarra, que té un perfil més moderat.

Summary: Darias espera que la destitució d'Álvarez de Toledo permeti "entesa" i "diàleg fluid" amb el PP


Un 7,3% dels usuaris de pisos de reinserció per a drogodependents estan aïllats per sospita o confirmació de coronavirus i d'aquests no hi ha cap persona hospitalitzada. Així ho apunta la Coordinadora de Comunitats Terapèutiques, Pisos de Reinserció i Centres de Dia per a Drogodependents de Catalunya, que considera que el balanç dins el sector és "molt satisfactori". De fet, dels 110 usuaris residents a pisos de reinserció, el 50% han fet el confinament a casa seva, fet que ha permès no tenir els centres "massificats". En relació a les comunitats terapèutiques, dels 410 usuaris el 18% han fet el confinament a casa, i només un 2,4% estan en aïllament per sospita o confirmació de covid-19. Un 0,2% dels casos estan hospitalitzats. Segons la coordinadora, dels 281 professionals que treballen al sector des de l'inici del confinament, el 14,2% està en aïllament per símptomes o sospita de coronavirus. En aquest sentit, reiteren que calen tests de detecció de coronavirus i materials de protecció per poder tenir "la major certesa possible que els centres continuen sent espais segurs". "Demanem a les institucions que ens tinguin en compte i ens prioritzin a l'hora de la seva distribució", reclamen. La coordinadora assegura que els "bons" resultats han estat gràcies a la professionalització i organització del sector i a la "solidaritat" de l'entorn comunitari. A més, destaquen que des de l'inici de la pandèmia es van marcar uns protocols "molt estrictes" de neteja i protecció tant dels equips de professionals com de les persones ingressades als centres. També assenyalen que es van organitzar "ràpidament" i van compartir recursos i bones pràctiques. Un exemple que posen en valor és que des del primer dia es van tancar les portes i es va permetre a les persones amb famílies que podien contenir la situació que anessin a fer el confinament a casa amb un seguiment molt intensiu per part de l'equip del seu estat i del procés terapèutic. Això ha permès que els centres estiguin "menys massificats" i es pugui respectar la distància social. Reunions telemàtiques per a alcohòlics Alcohòlics Anònims de Barcelona, Girona i Lleida, per la seva banda, s'han hagut d'adaptar a les restriccions a la mobilitat i al distanciament social pel coronavirus. A la zona de Barcelona, on abans es celebraven més de 100 reunions presencials a la setmana, ara s'ha optat per fer reunions telemàtiques cada dia –festius inclosos-, en horaris de matí i tarda per poder donar suport a qui tingui problemes amb l'alcohol. "Tot i el confinament, no cal passar en solitud la decisió de deixar de beure", asseguren. A més, l'associació manté l'atenció telefònica al telèfon 93 317 77 77, que està operatiu les 24 hores del dia.

Summary: El 7,3% dels usuaris de pisos de reinserció per a drogodependents de Catalunya està aïllat per coronavirus


La Junta de govern de l'Ajuntament de Lleida ha aprovat aquest dijous la licitació del contracte de manteniment i conservació de voreres, paviments, vialitat hivernal i brigada d'acció immediata, que es divideix en dos lots. Aquest contracte es convoca cada any amb l'objectiu de poder arranjar desperfectes i fer les reparacions necessàries a l'espai públic, mantenir en bones condicions els paviments, arreglar voreres i, també, realitzar les tasques de prevenció hivernal i estesa de fundents. El contracte, que s'iniciarà durant el mes de setembre i té una durada d'un any, prorrogable un altre any, té un pressupost de licitació de 540.000,98 euros anuals. En aquesta nova licitació del manteniment de l'espai públic, la Paeria ha dividit en dos lots el contracte "atès que la llei de contractes ho permet" i això "permetrà fer una millor planificació de les accions de manteniment", ha explicat el primer tinent d'alcalde i regidor d'Urbanisme, Toni Postius. Així, s'ha separat la conservació i millora de les voreres i espais urbans de les actuacions en calçades. Amb aquesta nova modalitat de contracte, que l'Ajuntament confia poder endegar de cara a finals de setembre, "la planificació de la brigada d'obres podrà ser més eficient i coordinar millor les seves actuacions", ha afegit. El primer dels lots dels dos en els quals es divideix el contracte correspon al manteniment, conservació i millora de voreres i brigada d'acció immediata. També inclou petites actuacions en calçades com reparacions de sots, reparacions de ferms rígids o semiflexibles amb formigó en massa, llambordes, etcètera, i les reparacions de paviments d'aglomerat asfàltic que es puguin realitzar sense necessitat de disposar d'equips d'estesa. La brigada d'acció immediata portarà a terme actuacions per resoldre situacions de perill que es realitzaran dins o fora de l'horari habitual de treball, amb una disponibilitat de 24 hores amb personal i maquinària adequats, amb l'objectiu de senyalitzar i condicionar clots o altres deformacions dels paviments de calçada i vorera que presentin un perill pel trànsit de vianants o vehicles, o qualsevol altra situació que pugui afectar l'espai públic. En aquest primer lot s'inclouen també les tasques de prevenció hivernal, així com la inspecció diària i estesa de fundents, en el cas que sigui necessari, en les vies principals d'entrada i sortida de la ciutat durant els mesos d'hivern. El segon lot del contracte fa referència al manteniment, conservació i millora de paviments d'aglomerat asfàltic, que comprèn la realització de les actuacions de manteniment i la realització de reparacions parcials dels ferms amb mescles bituminoses en calent amb maquinària específica d'estesa.

Summary: La Paeria de Lleida treu a licitació el manteniment de voreres, paviments, vialitat hivernal i brigada d'acció immediata


L'eurodiputat de Cs Jordi Cañas ha anunciat que es dona de baixa del RACC pel seu comunicat sobre les conseqüències de la sentència del Suprem. L'entitat va assegurar dilluns que està "profundament" preocupat per l'impacte de la decisió del Suprem i va reclamar una solució "pactada i pacífica", i basada "en el diàleg, la generositat i l'empatia". Com a resposta, Cañas ha dit que a ell el preocupen "la democràcia, l'imperi de la llei, el respecte a la Constitució i l'Estat, amenaçats pels colpistes". "Els comunico la meva baixa del Club RACC", ha afirmat, afegint poc després que, davant de les dificultats per fer-ho, simplement deixarà de pagar els rebuts.  En el comunicat, el RACC també expressava el seu suport a totes les famílies dels condemnats, moltes de les quals apuntava que són sòcies de l'entitat. A més, deia que emetia la seva opinió "des de la neutralitat i el màxim respecte a la pluralitat de les opinions dels seus socis".

Summary: Cañas anuncia que es dona de baixa al RACC pel seu comunicat  sobre la sentència


Els Mossos d'esquadra van detenir el passat 5 de febrer dos homes, de 24 i 33 anys i veïns d'Abrera i Olesa de Montserrat (Baix Llobregat),  per haver robat 65 escalfadors d'aigua d'una nau industrial d'una empresa de transports de Sant Sadurní d'Anoia (Alt Penedès). Els fets van tenir lloc el mateix dia, prop de les onze de la nit, quan la policia va ser alertada d'un robatori amb força. Poc després, els Mossos van localitzar a la carretera BV-2244 el camió on viatjaven els dos presumptes lladre, a qui van identificar. Dins el vehicle, la policia va recuperar 9 calderes, 27 acumuladors elèctrics i 29 escalfadors d'aigua, motiu pel qual va arrestar els dos homes identificats. Després de passar a disposició judicial, van quedar en llibertat amb càrrecs.

Summary: Detenen dos homes per haver robat 65 escalfadors d'aigua d'una nau industrial de Sant Sadurní d'Anoia


Plácido Domingo ha anunciat que dimiteix com a director general de l'Òpera de Los Angeles per les acusacions d'assetjament sexual que el persegueixen des de fa setmanes, segons ha indicat en un comunicat que ha remès al diari 'Los Angeles Times'. Segons recull el rotatiu nord-americà, el tenor, de 78 anys, ha afirmat que aquestes acusacions "han creat una atmosfera" en la qual la seva "habilitat" per servir la companyia "s'ha vist compromesa". Per això afirma que mentre segueix "treballant per netejar" el seu nom, ha pres la decisió de deixar el càrrec i anul·lar les actuacions programades. Domingo ha estat al capdavant de l'Òpera de Los Angeles com a director general des del 2003. La renúncia arriba una setmana després que el tenor fos retirat de la producció 'Macbeth' del Metropolitan Opera de Nova York. Cal recordar que a mitjan agost nou dones van denunciar a l'agència de notícies Associated Press (AP) haver sofert abusos sexuals del cantant. En concret, van denunciar haver estat pressionades perquè mantinguessin relacions amb ell sota l'amenaça de perdre la feina si no hi accedien.

Summary: Plácido Domingo dimiteix com a director general de l'Òpera de Los Angeles per les acusacions d'assetjament sexual


Brussel·les veu "molt probable" que l'economia de la Unió Europea i l'Eurozona s'estanqui o fins i tot reculi "considerablement per sota" del 0% del PIB pel coronavirus aquest 2020. La Comissió Europea ha admès que no tindrà xifres concretes de previsions econòmiques fins al maig, però que treballen amb l'escenari que el creixement sigui negatiu aquest any però esperen que "es recuperi" el 2021. Des de l'executiu europeu asseguren que l'impacte dependrà de les mesures que s'adoptin i que ara és important que el període de caiguda sigui el més curt possible i "evitar un dany a llarg termini de l'economia". Les darreres previsions econòmiques per a la UE eren d'un creixement de l'1,4% i per a l'Eurozona de l'1,2%. "Està clar que aquest pronòstic s'haurà d'ajustar significativament", ha admès un representant de la Comissió Europea.

Summary: Brussel·les veu "molt probable" que l'economia s'estanqui o fins i tot reculi pel coronavirus


La Fundació Gala-Salvador Dalí no veu "cap sorpresa" en el resultats de les proves d'ADN que descarten que la figuerenca Pilar Abel sigui filla biològica de Salvador Dalí. Segons asseguren en un comunicat, "en cap moment hi ha hagut cap indici de veracitat" en la demanda de paternitat. Per això, afirmen que la decisió d'exhumar el pintor surrealista va ser "totalment inadequada i desproporcionada". El resultats, afegeixen, "posa en evidència la seva total improcedència i inutilitat". A més, recorden que la decisió judicial adoptada ha provocat "costos i perjudicis de tota mena" i, tal i com ja van anunciar després de l'exhumació, estudien emprendre accions legals. En el mateix comunicat recorden que, per fer les proves de paternitat, els forenses es van haver d'endur mostres del pintor, que es restituiran properament.

Summary: La Fundació Dalí no veu "cap sorpresa" en el resultat de les proves d'ADN i titlla l'exhumació de "desproporcionada"


Molins de Rei ha presentat aquest divendres la primera fotolinera bidireccional pública de l'Estat. Projectada i finançada per l'AMB, aquesta instal·lació converteix l'energia solar en electricitat mitjançant plaques fotovoltaiques col·locades en una pèrgola, en el cas de Molins de Rei instal·lada a l’aparcament del poliesportiu municipal. L'electricitat generada es destina a recarregar els vehicles elèctrics endollats i, quan aquests no la necessitin –bé perquè ja estiguin carregats o perquè no hi hagi cap cotxe connectat en aquell moment–, s’aprofitarà al poliesportiu. A més, la fotolinera de Molins de Rei és la primera de recàrrega bidireccional, és a dir, que permet l'emmagatzematge de l'energia solar mitjançant bateries de manera que es pugui utilitzar a les llars quan per motius climàtics hi hagi escassetat. Durant la presentació de la instal·lació, Eloi Badia, vicepresident de Medi Ambient de l’AMB, ha destacat que "amb aquesta fotolinera bidireccional fem un pas més cap a la transició energètica; no només estem generant energia renovable, sinó que empoderant energèticament la ciutadania: l'estem dotant d’eines perquè tingui un paper clau en el sistema energètic, i decideixi en cada moment què vol fer amb l’energia generada: si la vol emmagatzemar, vendre a la xarxa, o utilitzar-la".

Summary: Molins de Rei posa en marxa la primera fotolinera bidireccional púbica de l'Estat


La portaveu de JxCAT Elsa Artadi ha assegurat aquest dilluns que el seu grup treballa per "veure com" investeixen Carles Puigdemont president de la Generalitat. "No simbòlic sinó de veritat", ha afegit en una entrevista a 'Els Matins de TV3'. Ho volen estudiar després que el comitè dels Drets Humans de l'ONU instés l'Estat a prendre "les mesures necessàries per garantir" que Jordi Sànchez "pot exercir els seus drets polítics" d'acord amb l'article 25 del Conveni dels Drets Humans. Artadi entén que el Comitè "apunta la direcció" sobre els drets polítics vigents, més enllà de Sànchez. De moment, aquest dilluns al matí JxCAT reuneix el seu grup parlamentari, preveu mantenir trobades amb els advocats i també esperen reunir-se amb el president del Parlament, Roger Torrent.  Les paraules d'Artadi arriben després que Puigdemont sigui en una presó a Alemanya a l'espera de passar a disposició judicial, segons va informar la fiscalia de Schleswig-Holstein aquest diumenge. I també poques hores després que la CUP s'oferís a entrar a la Mesa per investir Puigdemont.

Summary: Artadi: "Hem de veure com fem Puigdemont president, no simbòlic sinó de veritat"


El festival Espurnes Barroques celebrarà, aquest mes de setembre, la seva tercera edició. Després d'haver-se de suspendre la passada primavera per l'emergència sanitària, aquesta tardor es durà a terme una versió més reduïda. Sota el lema 'Contactes que curen', el certamen buscarà homenatjar tant a les víctimes de la pandèmia com als professionals sanitaris. El cartell inclourà deu concerts, dues conferències, una taula rodona i una caminada. Amb la tiorba, el clavicèmbal i el fortepiano com a fil conductor, comptarà amb activitats a Manresa, Torà, Sant Martí de Sesgueioles, Estaràs, Ivorra, Súria, Cardona, Sant Llorenys de Morunys i Sant Mateu de Bages

Summary: El festival Espurnes Barroques buscarà homenatjar als professionals sanitaris i les víctimes de la covid-19


Assegura que porta a terme les "actuacions necessàries" per "ajustar" la normativa vigent al contingut de la sentència del TS ACN Barcelona.-El Departament d'Empresa i Coneixement ha volgut aclarir que la decisió del Tribunal Suprem de declarar nuls dos articles del pla territorial d'ITV aprovat el 2010 pel tripartit "no afecta la normal prestació del servei d'inspecció tècnica de vehicles". En un comunicat, el Departament també ha assenyalat que "s'estan fent les actuacions necessàries" per "ajustar" el marc normatiu vigent al contingut de la sentència del Tribunal Suprem. El Tribunal Suprem ha anul·lat dos articles del decret 45/2010, pel qual el govern del tripartit va aprovar el pla territorial de noves estacions d'ITV, que preveia la construcció de 16 nous punts d'inspecció tècnica de vehicles que s'afegien als 44 existents. L'alt tribunal valida la resta del decret, que anteriorment havia estat íntegrament anul·lat per una sentència del TSJC.  Els articles declarats nuls pel Suprem són el 74 i el 75. El primer assenyalava que per optar a l'autorització d'obertura d'una estació d'ITV, l'empresa sol·licitant no pot tenir una quota de mercat superior al 50%. El segon establia una distància mínima entre dues estacions d'una mateixa companyia.

Summary: El Govern aclareix que l'anul·lació de dos articles del pla territorial d'ITV "no afecta" el servei d'inspecció tècnica de vehicles


L'equip de govern de l'Ajuntament de Tortosa ha presentat aquest dimecres el nou Pla d'Actuació Municipal (PAM) per aquest mandat. Inclou 480 accions en 21 àmbits, amb un marcat caràcter social, urbanístic i cultural. Destaquen projectes com el nou poliesportiu del Rastre –a l'antic col·legi dels Josepets-, la urbanització dels antics terrenys de Renfe al barri del Temple, o l'ampliació de l'Auditori Felip Pedrell –al qual no renuncia el govern de Tortosa tot i el recent bloqueig de l'oposició al projecte-. L'alcaldessa Meritxell Roigé ha destacat que el PAM és un document transparent, dinàmic i realista de la feina que es preveu fer a la ciutat en els propers quatre anys.

Summary: L'equip de govern de Tortosa presenta un pla amb mig miler d'actuacions per al nou mandat


L’onada d’aire fred d’aquesta setmana dona pas a un temporal dur de gregal per aquest cap de setmana, amb vent intens, onatge alterat i precipitació localment abundant. Segons el Servei Meteorològic, les onades podran superar els 4 metres d’alçada a qualsevol punt de la costa, les ratxes de vent seran molt fortes al litoral i prelitoral i a l’extrem nord-est es podran acumular en alguns indrets més de 100 litres en tot l’episodi. Tot això després d’una onada de fred entre dimarts i dijous que va deixar una temperatura rècord de -21,6 graus a Das, a més de glaçades a tot Catalunya la matinada de dimecres.  Al llarg de dimarts passat una massa d’aire molt fred provinent de l’interior del continent europeu va arribar a Catalunya impulsada per forts vents del nord-est. Després de l’abundant nevada caiguda entre els dies 13 i 16 a tot el Pirineu, aquesta massa d’aire continental seca i freda va implicar una forta baixada de la temperatura a tot el país, amb cel serè però ambient molt fred, especialment a les àrees de muntanya.   Les estacions situades a major altitud, al voltant dels 2.500 m, van arribar a fregar els -20 ºC. Concretament, l’estació de Boí (2.535 m), a l’Alta Ribagorça, va registrar una mínima de -19,7 ºC, la més baixa mesurada per les estacions des de l’onada de fred del febrer del 2012, que va deixar amb un valor mínim de -23,2 ºC a Certascan (2.400 m), al Pallars Sobirà. El vent també va fer que la temperatura de sensació fos molt baixa al llarg de tot el dia.   El dimecres es va produir la matinada més freda de l’episodi a la majoria de comarques, amb una temperatura sota zero a gairebé tot el país, llevat del delta de l’Ebre, alguns punts del cap de Creus i el centre de la ciutat de Barcelona. Prop de tres quartes parts de les estacions van superar el llindar d’avís per fred, repartides per tot el país llevat dels dos extrems, on el vent encara va impedir un major refredament nocturn. La temperatura mínima de rècord es va registrar a Das, concretament a l’aeròdrom de la Cerdanya, amb -21,6 ºC, la temperatura més baixa dels últims 15 anys, des del desembre del 2001, fora de l’alta muntanya. En aquella ocasió, després d’una nevada el dia 14, la inversió tèrmica va ser molt més marcada i sobretot persistent. Es van registrar fins a sis dies una temperatura mínima inferior als -20 ºC, que van ser consecutius del 18 al 22 i amb un valor mínim històric de -22,6 ºC el 25 de desembre de 2001. La matinada del dijous la temperatura es va començar a recuperar a la major part del país, tant per la presència d’una massa d’aire lleugerament més càlida com sobretot per l’arribada de nuvolositat a l’est del país. Ja no va glaçar a molts sectors del litoral central i sud però una cinquena part de les estacions encara van superar el llindar d’avís per fred, moltes d’elles situades a l’Empordà, on el vent del nord pràcticament va encalmar.    Més enllà del cas aïllat del fons de la Cerdanya, l’episodi de fred no es pot considerar excepcional, ja que n’hi ha hagut de relativament recents que han estat més destacats. Concretament, l’onada de fred del febrer del 2012 va resultar clarament més intensa, sobretot a l’alta muntanya, i molt més persistent, ja que es va allargar durant dues setmanes.    Ratxes de vent superiors als 100 km/h   La massa d’aire fred va arribar impulsada pel fort vent del nord-est, amb ratxes màximes superiors als 100 km/h a molts sectors elevats del país i a l’extrem nord de l’Alt Empordà durant les primeres hores de dimarts. Destaquen especialment els 153,0 km/h registrats a Boí (2.535 m), a l’Alta Ribagorça. La mateixa tarda de dimarts el vent ja es va afeblir ràpidament a la majoria de comarques.   Nevada anecdòtica a cotes molt baixes   L’aproximació de la baixa freda en alçada que els últims dies ha provocat importants nevades fins a nivell del mar a la costa del País Valencià va comportar un augment de la nuvolositat i l’aparició de precipitació dèbil a punts del litoral i prelitoral al llarg de dijous a la tarda.  En un primer moment, l’aire fred estancat a nivells baixos va provocar que la neu caigués a cotes molt baixes en alguns sectors interiors de les Terres de l’Ebre. Posteriorment, la massa d’aire més suau impulsada pel vent de llevant ha anat penetrant cap a l’interior i la cota de neu s’ha situat al voltant dels 800 o 1.000 m al llarg de la matinada de divendres. Fins a mig matí la nevada ha acumulat fins a 19 centímetres a l’estació dels Ports (1.055 m, Baix Ebre) i entre 5 i 10 centímetres a les cotes més altes del Montseny.   Predicció pels pròxims dies   La predicció indica l’arribada d’una depressió que emergirà del nord d’Àfrica i es centrarà a la zona de les Illes Balears entre dissabte i diumenge. Segons indica el Servei Meteorològic de Catalunya, aquesta pertorbació donarà lloc a un temporal marítim dur, amb onades que podran superar els 4 metres d’alçada a qualsevol punt de la costa i amb notable mar de fons de component est. A més, bufarà vent de gregal i llevant amb ratxes molt fortes al litoral i prelitoral, especialment entre dissabte a la tarda i diumenge a migdia, fet que agreujarà la sensació de fred.   D’altra banda, diumenge són probables precipitacions molt abundants a l’extrem nord-est del país, on es podran acumular localment més de 100 litres en tot l’episodi. La cota de neu en aquesta zona començarà al voltant dels 400 metres a primera hora de diumenge, i anirà pujant fins als 1000 metres a la tarda.   Amb aquesta predicció, el Servei Meteorològic ha emès avisos de situació de risc per acumulació de pluja, neu, vent i onatge.   Els models meteorològics a mitjà termini indiquen una tendència a l’estabilització de l’atmosfera a partir de dilluns, així com una recuperació de la temperatura.

Summary: De l’onada d’aire fred al temporal dur de gregal


L'Audiència de Girona ha deixat en llibertat provisional sota fiança de 2.000 euros el patriarca que va agredir una menor i li va tallar la cara. L'home, que era un dels savis del barri (una figura creada per fer de mediador en cas de conflictes), no podrà viure a Figueres ni acostar-se a menys de 200 metres de la víctima. Els fets van passar el 23 de juny quan l'home va intervenir en una baralla que protagonitzaven un grup de noies, entre les quals hi havia aquesta menor. Segons la resolució, l'home va donar-li diversos cops amb el seu bastó de fusta i, amb una navalla, li va fer dos talls a la cara. La noia va necessitar punts de sutura, ja que les ferides feien 3 cm i 5 cm. L'endemà dels fets, es va presentar voluntàriament als Mossos d'Esquadra quan va saber que el buscaven i, des de llavors, ha estat empresonat. L'Audiència de Girona ha estimat el recurs d'apel·lació presentat per la defensa i ha deixat en llibertat provisional sota fiança de 2.000 euros el patriarca que va tallar la cara a una menor durant una baralla al barri de Sant Joan de Figueres. L'home, a més, no podrà viure a Figueres i no es podrà apropar a menys de 200 metres de la víctima, independentment d'on es trobi ella. De fet, aquestes mesures han vingut proposades pel seu lletrat, Toni Quera, que ha comunicat al tribunal que l'acusat es vol traslladar a viure a una altra població de la demarcació (a 50 km de Figueres). L'acusat està en presó preventiva des del 25 de juny per un delicte de lesions amb ús d'instrument perillós. L'home es va presentar a la comissaria dels mossos de Figueres de manera voluntària quan va saber que l'estaven buscant. La nit abans, s'havia interposat entre un grup de noies que es barallaven, ja que és un dels savis designats per l'ajuntament per fer de mediador en cas de conflicte. Tot i que va relatar que hi va anar "a posar pau", el jutge entén que no va ser així. Segons la resolució, la menor va rebre diversos cops al cap i ha hagut de portar un collar cervical, a més de prendre antiinflamatoris. A banda dels cops, el jutge assegura que va tallar-li la galta amb una navalla, provocant-li dues ferides de 3 cm i 5 cm.  La resolució també destaca que no hi ha risc de fugida de l'home, que té família i ha estat empadronat durant més de 20 anys al mateix domicili. Amb el fet que accedeixi a canviar de municipi, el tribunal també descarta que hi pugui haver reiteració delictiva ni represàlies entre les famílies.  Per la seva banda, l'advocat de l'acusació particular, Joaquim Bech de Careda, s'ha mostrat satisfet perquè l'acusat no podrà viure a Figueres, perquè les lesions han quedat "perfectament acreditades" i perquè no es posa en dubte l'autoria. El lletrat avança que, d'acord amb els últims informes forenses, demanaran que la qualificació del delicte sigui una temptativa d'homicidi.

Summary: Llibertat sota fiança de 2.000 euros per al patriarca que va tallar-li la cara a una menor al barri de Sant Joan


Una persona ha mort i una altra ha resultat ferida greu aquest dimarts a la tarda en una deflagració que s'ha produït en una benzinera de Sant Sadurní d'Anoia (Alt Penedès), segons han informat els Mossos d'Esquadra. El sinistre s'ha produït quan passaven cinc minuts d'un quart de quatre de la tarda mentre els dos operaris es trobaven fent tasques de neteja en un dipòsit subterrani d'una benzinera, situada a la carretera de Sant Quintí de Mediona. Quan els bombers han arribat han vist que sortia fum del dipòsit però que no sortia flama. Poc abans de les sis de la tarda han aconseguit rescatar la víctima mortal i el ferit greu. Fonts de l'Ajuntament de Sant Sadurní d'Anoia han informat que la zona es troba acordonada i han demanat que per precaució ningú s'acosti a la zona ni a peu ni en cotxe. Fins al lloc, s'hi han desplaçat deu dotacions dels bombers de la Generalitat i un helicòpter dels GRAE. Pel que fa la carretera de Sant Quintí de Mediona es troba tallada per facilitar les tasques dels equips d'emergència.

Summary: Un mort i un ferit greu en una deflagració en una benzinera a Sant Sadurní d'Anoia


L'alcaldessa de Girona, Marta Madrenas, ha anunciat aquest divendres que es reprendran les obres de la incineradora de Campdorà a Girona, que havien quedat aturades per l'aplicació de l'article 155. Madrenas ha posat de relleu que el nou executiu de Quim Torra "només ha trigat tres dies" en "desencallar el problema". "Això demostra que es governa per a tots els catalans", ha reblat. L'alcaldessa ha carregat contra el govern espanyol i els "perniciosos efectes" que ha provocat el 155. El 2017 la Generalitat va aprovar una partida de 20'7 MEUR per a la construcció de la planta, però les obres van quedar aturades després de la destitució del Govern, i la posterior aplicació de l'article de la Constitució Espanyola. "És una gran notícia perquè solucionar aquest problema vol dir beneficiar a totes les butxaques dels gironins", ha assenyalat Madrenas.

Summary: Madrenas anuncia que es reprendran les obres a la planta de Campdorà després que el Govern hagi "desencallat el problema"


Un 57% dels veïns del Prat de Llobregat asseguren que estan portant bé el confinament pel coronavirus, mentre que un 21,5%, principalment gent jove, afirma que l'està passant molt malament. Així ho indica un estudi encarregat per l'Ajuntament del Prat a l'institut d'investigacions sociològiques Celeste-Tel sobre una mostra de 800 persones. Entre les persones consultades que viuen amb tres persones, un 40% afirmen estar vivint un mal confinament . Un 7,5% dels enquestats apunten que ells o algú amb qui conviuen han estat contagiats pel coronavirus i que en la meitat dels de les llars amb contagis hi ha hagut una o més persones ingressades i en un 8,3% dels casos defuncions. De l'estudi també s'extreu que una quarta part de les persones consultades no tenen accés a Internet a casa seva, unes xifres que s'eleven fins el 63,5% en el cas de persones majors de 65 anys.  En clau econòmica, l'estudi apunta que més d'un 30% de les llars han vist reduïts els seus ingressos i que en un 6,4% dels casos els han perdut completament. Del total, les persones autònomes són les que més han patit l'aturada econòmica (dues terceres parts han hagut de plegar). Els que s'han pogut mantenir asseguren que han tingut una reducció d'ingressos del 75%.  A l'hora de valorar la gestió de la crisi, l'Ajuntament és el nivell de govern més valorat amb una nota mitjana de 6,4, per un 5,7 de l'Estat i un 5,2 de la Generalitat.

Summary: El 57% dels veïns del Prat de Llobregat porten bé el confinament, segons un estudi encarregat per l'Ajuntament


El Teatre Principal de Sabadell acollirà dissabte l'estrena de l'obra teatral 'Leni', protagonitzada per Sergi Mateu i Montse Guallar, i en què es recrea una entrevista fictícia entre el periodista nordamericà Johnny Carson i qui va ser la directora dels films de propaganda nazi d'Adolf Hitler, la cineasta Leni Riefenstahl. Dirigida per Pavel Bsonek, l'obra s'emmarca en el cicle Cicatrius i pretén fer un retrat de l'artífex de cintes com ara 'La victòria de la fe' (1933), 'El triomf de la voluntat' (1936) o 'Olimpíada' (1936), en què va relatar cinematogràficament els Jocs Olímpics de Berlín. La cita compta, a més, amb la interpretació de Minnie Max i Carles Goñi, i es podrà veure a la tardor en un teatre barceloní del qual encara no se n'ha revelat el nom. L'obra recrea una entrevista fictícia entre l'estrella dels 'late night' nordamericans i la cineasta, on a ell li interessa aprofundir en el fet que Riefenstahl va ser capaç de catapultar la imatge pública del führer. Ho fa aprofitant la promoció del seu darrer treball, 'Els últims de Nuba', però la intenció de Carson és entrar en l'univers de qui va ser mà dreta de Hitler.   "En Pavel em va fer arribar una versió en anglès del text, i no vaig poder parar de llegir, ho vaig fer d'una tirada, fina al final, i hem fet un parell d'assajos, un amb públic d'institut i l'altre amb públic de carrer, i a tothom li passa volant", explica Sergi Mateu. "Això vol dir que l'obra té interès, s'hi confronten els dos personatges i cada un defensa la seva part", afegeix.   Tot plegat radiografia la personalitat dels dos protagonistes, sense que se n'hagi fet una imitació dels mateixos. "L'entrevista no es va fer mai, però les respostes són reals", destaca el director, que remarca que en cap moment van coincidir en la vida real.   'Leni' es preestrenarà divendres al Teatre Principal de Sabadell davant d'un públic que hi accedirà amb invitació, mentre que dissabte es farà l'estrena oficial. La previsió és que l'obra, que actualment es representa a la República Txeca i a Eslovènia i està a punt d'estrenar-se a Londres, arribi a la tardor a Barcelona, sense que se n'hagi detallat el teatre que l'acollirà.

Summary: Sergi Mateu i Montse Guallar recreen una entrevista fictícia entre el periodista Johnny Carson i la cineasta de Hitler


L'associació Amics del Castell ha deixat per ordre judicial l'espai que ocupava al castell de Montjuïc, dues sales que l'Ajuntament de Barcelona li reclamava que abandonés des del 2015. El tinent d'alcaldia de Drets de Ciutadania, Jaume Asens, ha celebrat que haver pogut desallotjar "els nostàlgics del franquisme", i ha constatat que durant aquest mandat "han exhumat Franco de l'Ajuntament". El primer tinent d'alcaldia, Gerardo Pisarello, ha criticat que l'anterior govern de Xavier Trias "donés cobertura" a aquest ús del castell, on es feien "actes d'enaltiment de la dictadura franquista" en dependències municipals.

Summary: L'associació Amics del Castell deixa per ordre judicial l'espai que ocupava a Montjuïc


L'Agència de la Natura de Catalunya naixerà amb l'oposició de Cs i del PPC i la promesa dels impulsors que es treballarà en coordinació amb el territori, des d'on alguns alcaldes i entitats han aixecat la veu per denunciar que aquesta iniciativa no s'ha consensuat amb ells. El ple del Parlament ha debatut aquest dimecres la proposició de llei, impulsada per JxCat, ERC, PSC-Units i CatECP i que també comptarà amb el suport de la CUP. El conseller de Territori, Damià Calvet, ha garantit que aquesta eina permetrà desplegar l'estratègia i gestionar recursos per preservar el patrimoni i estudiar el medi ambient. Calvet s'ha compromès a treballar per guanyar-se la confiança "dels que fins ara no s'han sentit prou implicats en aquesta agència". El conseller ha explicat que han proposat augmentar la representativitat dels ens locals al consell de direcció de l'agència. A més de més representativitat, garanteix que hi haurà un desplegament territorial de l'agència en aquells territoris relacionats amb la natura i que impulsaran un procés participatiu "amb tothom" per a la redacció dels estatuts. L'agència tindrà per objecte la protecció, la planificació, la gestió, restauració i el millorament i estudi del medi natural de Catalunya per conservar el patrimoni natural, la biodiversitat i la geodiversitat, i de garantir els serveis ambientals i les externalitats positives dels ecosistemes. El diputat de Cs Francisco Domínguez ha rebutjat la creació de l'agència perquè "no és necessària" i també ha criticat que no té una representativitat equilibrada, ni concreta àmbit d'actuacions. A més, ha recordat les discrepàncies que ha despertat la iniciativa d'alcaldes i entitats del territori, "molta de la qual procedeix de partits que impulsen la llei". "Puc entendre que Calvet i JxCat vulguin crear l'agència, tot i les oposicions internes de regidors i alcaldes, però que la defensi Teresa Jordà i ERC, contra al sector al què es deu...", ha argumentat Domínguez, que també creu que és "de traca i mocador el paper del PSC", i ha titllat la nova organització "d'agència de col·locació".  El líder del PPC, Alejandro Fernández, s'ha reafirmat en el 'no' a la creació de l'Agència de la Natura de Catalunya perquè el país "no necessita més burocràcia ni més estructures d'aquestes característiques". Fernández ha carregat també contra el Govern per "no escoltar el territori": "Són centralistes", ha etzibat el diputat popular, que ha assegurat que per a aquesta proposta no hi ha ni un consens polític real ni tampoc territorial, ja que "hi ha veus importants que no han pogut participar en el debat". El diputat del PSC-Units Jordi Terrades ha dit que la creació de l'agència "és un primer pas per abordar reptes" però que "cal arreglar coses" i treballar en "les distàncies" amb el territori que s'han copsat. El diputat dels comuns Lucas Ferro ha reclamat que caldrà assegurar que l'agència és "participativa", més enllà del consens polític que ja ha obtingut a la cambra. "Si l'agència no existeix al territori i és una trava administrativa més, que posa problemes sobre la taula als ajuntaments o als petits propietaris, l'agència no serà exitosa", ha advertit. Des d'ERC Ferran Civit ha dit que aquest debat "no és entre el sector feudal i els ecologistes radicals, ni entre camp i ciutat". També des de JxCat, Narcís Clara ha expressat que caldrà treballar en xarxa i ha rebutjat una "agència tancada en si mateixa". Des de la CUP-CC, la diputada Natàlia Sànchez ha expressat que "ha costat Déu i ajuda arribar fins aquí" i ha dit que la creació d'aquest ens "és una bona notícia", tot i que defensen que l'organisme hauria de ser "més ambiciós" i tenir més competències per garantir la conservació de la natura i de la seva biodiversitat. Per tot plegat ha defensat que els anticapitalistes faran un 'sí' crític.  La votació es farà aquest dimecres a la tarda.

Summary: L'Agència de la Natura naixerà amb l'oposició de Cs i PPC i la promesa de treballar "colze a colze" amb els territoris